Ақмола облысында «Жайлы мектеп» жобасы қалай жүзеге асырылып жатыр
DATE: 03:00, 18 Тамыз 2024 | GMT +5
TITLE: Ақмола облысында «Жайлы мектеп» жобасы қалай жүзеге асырылып жатыр
URL: https://kaz.inform.kz/news/akmola-oblisinda-zhayli-mektep-zhobasi-kalay-zhuzege-asirilip-zhatir-16e5fe/
META: DATE: 03:00, 18 Тамыз 2024 | GMT +5
TOTAL WORDS: 344
AUTHOR(S):
TEXT: Ақмола облысы әкімдігі баспасөз қызметінің мәліметінше, бұл білім ғимараттары соңғы үлгі бойынша жабдықталады. Яғни, мектептерде заманауи құрал-жабдықтар мен жиһаздар, жайлы кабинеттер және спорт залдар болады. Сондай-ақ, жауапты мердігер ұйымдар білім ошақтарының ауласын абаттандырмақ. Фото: Ақмола облысы әкімдігі. Талапкер және Қараөткел ауылдарындағы мектептерге «KGS Сауда» ЖШС жауапты. Қазіргі уақытта білім ошақтарының аумағы абаттандырылып, технологиялық жабдықтарды орнату жұмыстары жүргізіліп жатыр. Ал, Ақмол ауылындағы мектепті «УК Строй» ЖШС салып жатыр. Білім ошағына заманауи құрал-жабдықтар сатып алынып, ішкі әрлеу жұмыстары аяқталды. Қазіргі таңда аумағын абаттандыру жұмыстары басталып кетті. Ал, Қоянды ауылындағы білім ошағының құрылысын «BI GLobal» ЖШС қолға алған. Бүгінгі таңда қасбет жұмыстары аяқталып, инженерлік желілер тартылды. Фото: Ақмола облысы әкімдігі. Мемлекет басшысының тікелей тапсырмасы аясында салынып жатқан мектептердің құрылысы жұмыстарының барысымен Ақмола облысының әкімі Марат Ахметжанов танысты. Облыс басшысы «Жайлы мектеп» ұлттық жобасына ерекше көңіл аударып, оның маңыздылығын атап өтті. Фото: Ақмола облысы әкімдігі. «Мемлекет басшысы білім саласына ерекше көңіл бөліп отыр. «Жайлы мектеп» жобасы асяында бөй көтеріп жатқан білім ошақтары талапқа сай әрі балалар үшін қауіпсіз, қолжетімді болуы керек. Білім сапасы да талапқа сай болуы тиіс. Ең бастысы, салынып жатқан нысандар сапалы болуы керек», - деді облыс әкімі. Сонымен бірге, Марат Ахметжанов жауапты мердігерлермен және мемлекеттік органдармен кеңес өткізіп, ұлттық жобаны жүзеге асырудағы негізгі мәселелерді, сондай-ақ дайын ғимараттарды қабылдау аспектілерін талқылады. Фото: Ақмола облысы әкімдігі. «Жаңа оқу жылының басында «Жайлы мектеп» жобасы аясында салынған 4 мектепті ашуды жоспарлап отырмыз. Құрылыс жұмыстарынан бөлек кадр мәселесіне де назар аудару қажет. Президент Қасым-Жомарт Тоқаев айтып өткендей, оқыту әдістері жаңашыл және әр балада жеке көзқарас болу керек. Білім басқармасы жаңадан ашылатын мектептердің оқу үдерісін ұйымдастыруды қамтамасыз етіп, педагогикалық және басқа да қажетті кадрларды дайындауы тиіс. Сондай-ақ, оқушылар санын толтыру да маңызды. Сонымен қатар, тамақтандыру, лицензиялық күзет, қауіпсіздік техникасына ерекше көңіл бөліп, шешу қажет. Білім ошақтарындағы қалған қажетті жұмыстарды тездетуді тапсырамын», - деп түйіндеді аймақ басшысы. Айта кетейік, 2025 жылы өңірде «Жайлы мектеп» ұлттық жобасы аясында 11 мыңға жуық орынға арналған тағы 9 білім ошағы салынатын болады. Бүгінгі таңда осы бағытта 30 гектарды құрайтын жер телімдері бөлініп отыр. Еске салайық, бұдан бұрын Ақмола облысында 264 мектеп Starlink интернетіне қосылғанын жазған едік
